SMT ส่งซิกงบ Q2 “นิวไฮ” ลุยขยายฐานลูกค้า “ยุโรป” หนุนออเดอร์เพิ่ม
SMT เผยงบไตรมาส 2 เติบโตดีกว่าที่ตั้งเป้าไว้ มั่นใจรับออเดอร์เพียบหลังโควิดคลี่คลาย พร้อมขยายฐานลูกค้าในกลุ่มประเทศยุโรป
SMT เผยงบไตรมาส 2 เติบโตดีกว่าที่ตั้งเป้าไว้ มั่นใจรับออเดอร์เพียบหลังโควิดคลี่คลาย พร้อมขยายฐานลูกค้าในกลุ่มประเทศยุโรป
1 ส.ค. 2565

นายวิรัตน์ ผูกไทย ประธานเจ้าหน้าที่บริหาร บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT เปิดเผยหลังจากเดินทางเข้าพบลูกค้าในกลุ่มประเทศยุโรป ได้แก่ ประเทศออสเตรีย สวิตเซอร์แลนด์ เยอรมนี และเดนมาร์ก ว่าได้รับการตอบรับเป็นอย่างดี พร้อมคาดการณ์ว่าหลังจากสถานการณ์โควิดคลี่คลาย ทำให้มีการเดินทางมากขึ้น บริษัทฯ จึงสามารถเปิดรับออเดอร์ใหม่ ช่วยหนุนมูลค่างานในมือได้เพิ่มเติม
นอกจากนี้ ยังเปิดเผยถึงแนวโน้มกำไรไตรมาส 2/65 ที่คาดว่าจะทะลุเป้าหมายที่ตั้งไว้ และทำนิวไฮสูงกว่าทุกไตรมาสที่ผ่านมา เนื่องจากได้รับการสนับสนุนจากออเดอร์ของลูกค้าที่ทยอยส่งมาอย่างต่อเนื่อง พร้อมเตรียมขยายกำลังการผลิตเพิ่มขึ้นตามอุตสาหกรรมที่ขยายตัว
โดยล่าสุดบริษัทฯ กำลังเตรียมทีมการตลาด เพื่อเข้าร่วมนิทรรศการ Electronics Fair 2022 ที่ประเทศเดนมาร์ก ในช่วงปลายเดือนสิงหาคมนี้ เพื่อมุ่งขยายฐานลูกค้าให้เติบโตอย่างยั่งยืน และเสริมฐานรายได้รวมในปี 2566 ให้เติบโตอย่างแข็งแกร่งต่อไป